,,Ez a történet a Harmadik Színház bemutatóján új színezetet kapott, pontosabban a hangsúlyt elsősorban a mindennapi gonoszságok kapták…. A színjáték mostani értelmezésének fő erénye a gonoszság sokszínűségének, hulláma tovaterjedésének és elsöprő erejének bemutatásában rejlik, s mindezt igen jó színészi alakítások (közülük is ki kell emelni Ottlik Ádám, Füsti Molnár Éva és Vlasits Barbara játékát) teszik érzékletessé” – írja legújabb előadásunkról szóló kritikájában Mészáros B. Endre az Új Dunántúli Napló hasábjain. Sarkadi Imre: Oszlopos Simeon című drámáját a Jászai-díjas Vincze János rendezésében mutattuk be 2019. decemberében, s játsszuk azóta nagy sikerrel.
Sarkadi befejezetlenül maradt művének nem egy hagyományos értelemben vett, jól elmesélhető történet, sokkal inkább egy (ön)pusztító belső cselekvéssor áll a középpontjában. Az illúzióvesztett értelmiség közérzeti válságát, vívódását, reményvesztettségét mutatja meg, ma is rendkívüli erővel ható eszközökkel.
Az író életművének e különleges alkotását márciusban két alkalommal: 1-én és 18-án este 7 órakor tűzzük műsorunkra Ottlik Ádámmal a főszerepben, aki eddigi prózai feladatainak egyik legjelentősebb szerepformálásával ajándékozza meg a közönséget.
Játéktér: Vata Emil és Vincze János * Jelmez: Hammer Edit * Hang, fény: Szabó Gyula Technikai munkatársak: Adonics Attila, Herda János, Kolonics Gábor, Szabó Lívia
Az előadás létrejöttét az Emberi Erőforrások Minisztériuma és a Magyar Művészeti Akadémia támogatta. Sarkadi Imre örököseinek engedélyét a Hofra Kft. közvetítette.